Gérard Moussay

Gérard Moussay (lahia di Brecé, Mayenne, 16 Agustus 1932 – maningga di Paris, 1 Februari 2012 pado umua 79 taun) adolah surang pastor misionaris Katolik asa Parancih; nan juo surang ahli bahaso tanamo kusuihnyo dalam bahaso Minangkabau jo bahaso Campo. Moussay pado taun 1981 manabikan buku tata bahaso Minangkabau dalam bahaso Parancih, bajudua La langue Minangkabau, nan pado taun 1998 ditajamahan dalam bahaso Indonesia jo judua Tata Bahasa Minangkabau.
Gérard Moussay baasa dari kaluargo patani, anak tatuo dari ampek kakak baradiak. Inyo awanyo baraja di sikola seminari randah jo seminari tinggi di Laval, sabalun bagabuang jo Missions Etrangères de Paris pado 20 September 1954.
Sasudah diangkek manjadi pandeta pado 29 Juni 1957 di Laval, Gérard Moussay sugiro dikirim ka Nha Trang, Vietnam untuak manjalanan misi patamonyo. Inyo mampalajari bahaso Vietnam di Banam, lataknyo sakita 60 km sabalah selatan Phnom Penh, ibukota Kamboja. Antaro 1958 inggo 1968, Moussay batanggung jawek ateh umaik Katolik di duo provinsi, Ninh Thuân jo Binh Tuy, sarato mandirian duo paroki iyolah di Hiêp Nghia jo Hiêp An.
Pado 1968, inyo pindah ka Phan Rang di Ninh Thuân untuak manatap basamo urang Campo. Jumalah urang Campo nan manatap di siko, tamasuak nan manatap di Phan Ri di dakeknyo, ado sakita 40.000 jiwa. Duo partigo panduduak ko manganuik kapicayoan tradisional nan mampaliekan ciri-ciri Brahmanisme India daulunyo, jo sapartigo lai disabuk kaum Banis nan marupoan katurunan urang Campo nan manganuik agamo Islam sajak abaik ka-14 atau ka-15. Kaduo masarakaik ko iduik tapisah, indak saliang manikah, jo manjalanan kapicayoannyo surang-surang; tapi manjago ubuangan mareka (mamakai kalender Campo nan samo dan dalam upacaro adaik tatantu).
Moussay kudian mandirian Cam Cultural Centre untuak mampalajari bahaso Campo dan mambantuak tim panaliti malalui karajo samo jo para ilimuwan bahaso Campo kuno. Basamo-samo mareka mangumpuaan babagai naskah kuno, mantajamahan, dan kudian manabikannyo. Kamuih Campo-Vietnam-Parancih baasia ditabikan pado 1971.
Gérard Moussay tibo di keuskupan Padang, Sumatera Barat pado Juli 1976. Sabalun maninggaan Paris, inyo lah maambiak karusuih intensif bahaso Indonesia di kantua pusek organisasinyo di Missions Etrangeres de Paris. Sudah tu, inyo baraja bahaso Minangkabau. Dek karano ado ubuangannyo antaro bahaso tu jo bahaso Campo nan sabalunnyo lah dipalajarinyo, inyo pun labiah capek mangarati. Antaro Agustus 1978 inggo Mai 1979, inyo maambiak karusuih bahaso Arab jo Islamologi di Roma.
Sambia manjalanan tugehnyo di Bukiktinggi sabagai asisten pandeta (1978-1981), dan sudah tu pandeta (1981-1993), inyo mangarang jo manabikan buku tata bahaso Minangkabau dalam bahaso Parancih pado taun 1981 bajudua La langue Minangkabau, nan maantaan gala doktor untuaknyo pado Ecole des Hautes Etudes en Sciences Sociales (EHESS)) pado 1982. Taun 1998 buku tu ditajamahan ka dalam bahaso Indonesia jo dibari judua Tata Bahasa Minangkabau.
Dalam upayo mambuek kamuih Minangkabau-Indonesia-Parancih, Gérard Moussay jo kontributor Minangnyo malakuan pamaresoan sacaro sistematis saluruah surek kaba jo majalah nan tabik antaro 1965 jo 1990. Inyo ingin manunjuakan dalam karya ko suatu "bahaso Minangkabau nan dipakai dalam pambicaroan jo panulisan maso kini ko". Kamuih tu, nan bajudua Dictionnaire Minangkabau-Indonesien-Francais, baasia ditabikannyo pado 1995.
Sajak awal 1993, Gérard Moussay ditunjuak untuak manguruih arsip dari Missions Etrangères de Paris, nan taruih dikarajoannyo inggo wafaiknyo pado awa 2012.
Barikuik iko daftar karya dek Gérard Moussay: